Is buitelandse medici waarde vir ons belastinggeld? - Corona Krisissentrum
Tuis / Beweging Oplossings / Is buitelandse medici waarde vir ons belastinggeld?
Is buitelandse medici waarde vir ons belastinggeld?
Sunday | 10 May | 2020
Suid-Afrikaanse belastingbetalers betaal ten duurste vir 217 Kubaanse medici wat pas in die land aangekom het teen 'n kosteberaming van meer as R300 miljoen terwyl Suid-Afrikaanse medici dringend finansiële bystand nodig het.
Volgens eisepatrone bekom vanaf Healthbridge, toon algemene praktisyns 'n afname in konsultasies van tot 43%, spesialiste tot 33%, tandartse tot 61% en optometrie soveel soos 91%. Verpleegsters se salarisse is met 30% gesny, en waar fisioterapeute op 'n dag tot 20 pasiënte gesien het, sien hulle nou net 2. Tandtegnici toon geen inkomste nie en radioloë moet werknemers aflê. Talle broodwinners se verdienste is tot niet.
Daarbenewens word berig dat 23 van dié buitelandse dokters positief getoets het vir Covid-19, wat 'n verdere koste-implikasie het weens die kwarantyngeriewe. Dit terwyl plaaslike medici en personeel dringend hulp nodig om toerusting te bekom vir die hantering van Covid-19-gevalle, veral beskermende klere.
Die Solidariteit Beroepsgilde vir Gesondheidspraktisyns se klagteblad waar gesondheidspraktisyns en -personeel hul klagtes, voorstelle en/of versoeke kan lug, toon dat plaaslike praktisyns en personeel in die staatsektor probleme ondervind weens 'n tekort aan beskermende klere en moeilike werksomstandighede.
In die privaat sektor is daar nog geen hulp ontvang nie en praktisyns sukkel om beskermende klere aan te koop, en hulle het ook min pasiënte weens die inperkingsmaatreëls, onsekerheid en vrees. Die grootste rede vir kommer is pasiënte met chroniese siektetoestande wat in hierdie stadium nie behandeling ontvang nie en ernstig kan verswak. Spesifiek aptekers het 'n ernstige pleidooi gerig om bystand met beskermende klere en ook met toetsing vir hulself.
'n Opsomming van hierdie terugvoer is gister deur Solidariteit se sektorkoördineerder vir mediese bedryf, Peirru Marz, aan provinsiale owerhede oorhandig as deel van Solidariteit se deurlopende monitering van die situasie landswyd.
Volgens Henru Krüger, sektorhoof van Solidariteit se Beroepsgilde vir Professionele Beroepslui, is dit uiters kommerwekkend dat belastinggeld aangewend word om buitelandse medici in te voer eerder as om die land se eie medici met broodnodige toerusting te ondersteun. "Wat sake vererger, is dat dié hulp eerder 'n gesondheidsrisiko inhou as wat onmiddellike hulp daardeur verleen word," sê Krüger.
Verder het die minister van gesondheid, dr. Zweli Mkhize, in samewerking met die Departement van Handel, Nywerheid en Mededinging, ook 'n blokvrystelling aan die gesondheidsbedryf verleen om sekere ooreenkomste en praktyke aan te gaan ter bestryding van Covid-19. Hierdie ooreenkomste bied vir rolspelers binne die gesondheidsektor meer buigsaamheid ten opsigte van die tipe kontrakte wat hulle vir dienste en medikasie kan sluit. Die vraag ontstaan egter, as hierdie vrystellings van sekere regulatoriese meulstene dan groter doeltreffendheid in 'n pandemie teweeg kan bring, hoekom dan nie ook die regulasies in plek hê onder normale omstandighede? Die tweede probleem met die vrystelling is dat dit hoegenaamd nie ver genoeg gaan nie.
Kommunikasie en ooreenkomste in verband met pryse word egter spesifiek van die blokvrystelling uitgesluit, behalwe indien dit spesifiek deur die minister van gesondheid gemagtig is. Dit beteken dat die minister, in plaas van dokters, hospitaalbestuurders en mediese fondse, besluite neem oor die pryse van sekere behandelings en medisyne. Die Raad vir Mediese Skemas het intussen Vrydag ook in 'n omsendbrief aangedui dat hulle begin met 'n proses om 'n raamwerk te ontwikkel vir die onderhandeling van tariewe en pryse vir sleutelgoedere en -dienste. Hierdie raamwerk behoort meer leiding te gee, maar beklemtoon egter net verder dat sulke besluite liefs deur diegene binne die bedryf geneem moet word as deur politici wat verskuilde agendas dien.
Intussen vind daar egter eintlik geen onderhandelinge of ooreenkomste in die privaat sektor plaas tussen rolspelers in die privaat sektor of met die openbare sektor om Covid-19 aan te pak nie, weens die verbod op besprekings oor koste en pryse.
Dit is verregaande dat die regering agteroor sal buig om dokters vanuit Kuba te akkommodeer, terwyl hulle ten beste onverskillig en ten ergste aktief voorskriftelik teenoor ons plaaslike praktisyns – veral in die privaat sektor – is. Ons verwag niks spesiaals van die regering nie, maar ons verwag ten minste dat hulle dieselfde vlak van waardering vir ons plaaslike praktisyns sal hê as vir die skynbare politieke invoere vanuit die buiteland.
As die regering dan nie die bedryf wil bevorder nie, behoort hulle ten minste hul pogings laat vaar om dit te kniehalter en te benadeel.